Καταστηματάρχες πρόλαβαν τη φωτιά και την περιόρισαν

Το πρωί της Τετάρτης συνεργεία του δήμου Αθηναίων τοποθέτησαν στην πλατεία Εξαρχείων ένα χριστουγεννιάτικο έλατο, μαζί με φωτάκια. Ταυτόχρονα για πολλοστή φορά προχώρησαν σε παρεμβάσεις καθαρισμού και και αποκατάστασης του χώρου. Ωστόσο η παρουσία του χριστουγεννιάτικού δέντρου δεν κράτησε για πολύ καθώς το απόγευμα άγνωστος επιχείρησε να του βάλει φωτιά.

Σύμφωνα με ανάρτηση κατοίκου της περιοχής «ένας ερασιτέχνης Νέρων φούντωσε με έναν αναπτήρα το χριστουγεννιάτικο δέντρο της πλατείας Εξαρχείων, έτρεξαν καταστηματάρχες το έσβησαν. Στέκει τώρα ελαφρώς καψαλισμένο, αντί φάτνης στη βάση του έχουν συγκεντρωθεί σκουπίδια - τα φωτάκια που είχαν τοποθετηθεί σε κορμούς δέντρων και κολόνες φυσικά ξηλώθηκαν ήδη». «Η φωτογραφία ελήφθη πριν από λίγο υπό τους ήχους μιας δυσοίωνης άγνωστης μουσικής που ξερνούσε ένα ογκώδες μηχάνημα, θα έλεγα κασετόφωνο, αλλά μάλλον θα μελαγχολήσω με την ηλικία μου» προσθέτει η κάτοικος της περιοχής.